Cecilie Hellestveit

Cecilie Hellestveit (født 1972) er norsk jurist med doktorgrad i internasjonal humanitærrett//krigens folkerett.
Hellestveit har arbeidet som konflikt- og folkerettsforsker ved ulike institusjoner og som selvstendig juridisk rådgiver siden begynnelsen av 2000-tallet. Hun er spesialrådgiver ved Norges institusjon for menneskerettigheter. Hun har skrevet om krigens folkerett, menneskerettigheter og folkerettens regulering av ny teknologi, blant annet monografien Krigens folkerett med Gro Nystuen.
Hun studerte jus ved Universitetet i Oslo (UiO) og Universitetet i Bergen (UiB), og tok juridisk embetseksamen (cand.jur.) ved UiB. Hun studerte internasjonale studier og folkerett i Paris. Hun er cand.mag. med språk- og områdestudier i arabisk/midtøstenstudier, russisk/sovjetstudier og spansk/latinamerikastudier.
Hun tok doktorgrad i rettsvitenskap innen internasjonal humanitærrett ved Det juridiske fakultet ved UiO i 2014.
Hellestveit var sivil observatør i Hebron via Flyktninghjelpen knyttet til Oslo II-avtalen (1997, 2000). Hun var praktikant ved FN-hovedkvarteret i New York (2001) og forsker ved Institutt for fredsforskning (2002–2004).
Hellestveit var stipendiat ved Norsk senter for menneskerettigheter (2005–2010), der Gro Nystuen veiledet henne til doktorgraden. De har også siden ofte samarbeidet og skrevet to bøker sammen. Fra 2012–2016 var hun juridisk seniorrådgiver ved International Law and Policy Institute (ILPI), etablert av Nystuen og to andre akademikere. Hun har også arbeidet for Forsvaret og Norsk utenrikspolitisk institutt. Hun har vært gjesteforsker ved Atlantic Council (2016–2017) og Max Planck-instituttet. I 2018 etablerte hun, Nystuen og andre ILPI-veteraner Folkerettsinstituttet. Hun er spesialrådgiver ved Norges institusjon for menneskerettigheter og har en bistilling ved NTNU. Hun er også medlem av International Society for Military Law and the Laws of War og var internasjonal rapporteur for stridighetsregler (2008–2010).
Hellestveit har særlig arbeidet med krigens folkerett, menneskerettigheter i væpnet konflikt, menneskerettigheter i islam og og folkerettslig regulering av ny teknologi. Hun var uavhengig ekspert i CCW (2016) og deltok i et EU-finansiert forskningsprosjekt om autonome våpensystemer (2020–2022). Hun har vært utenrikspolitisk kommentator i media, blant annet som spaltist i Morgenbladet, Dagens Næringsliv og Dag og Tid.
Hellestveit har vært medlem av Etikkrådet for oljefondet siden 2015 og satt i Mestad-utvalget for å revidere fondets etiske retningslinjer. Hun leder Forsvarsdepartementets dekorasjonsråd fra 2021 og er styreleder for Oslo World. I 2022 ble hun utnevnt til Ekstremismekommisjonen. Tidligere har hun hatt styreverv i Flyktninghjelpen, Afghanistankomiteen og Nobels Fredssenter samt vært medlem av Utlendingsnemnda og regional etisk komite for Helse Øst/Helse Sør-Øst.
I 2021 deltok Hellestveit i en debatt om internasjonalisering av akademia. Hun argumenterte for at norske universiteter bør tjene det norske samfunnet og understreket behovet for et folkerettsmiljø med Norge som ståsted. Hun var ikke mot utenlandske forskere, men mente at norsk språk- og kulturkunnskap er viktig, og at forskningspolitikken bør sikre norske perspektiver i akademia.